苏轼
赠章默（并叙）
章默居士，字志明。
生公侯家，才性高爽，弃家求道，不蓄妻子，与世无累，而父母与兄之丧，贫不能举，以是眷眷世间，不能无求于人。
余深哀其志，既有以少助之，又取其言为诗以赠其行，庶几有哀之者。
章子亲未葬，余生抱羸疾。
朝吟噎邻里，夜泪腐茵席。
前年黑花生，今岁白发出。
身随日月逝，恨与天地毕。
愿求不毛田，亲筑长夜室。
难従王孙裸，未忍夏后{即土}。
五陵多豪士，百万付一掷。
心知义财难，甘就贫友乞。
不辞毛发施，行自丘山积。
此志苟朝遂，夕死真不戚。
誓求无生理，不践有为迹。
弃身尸陀林，乌鸟任狼籍。